

KONKURS ESESH

GJIMNAZI “SAMI FRASHËRI”

TEMA: KRIMET NAZISTE NDAJ SHQIPTARËVE

KLASA: IX-9

PUNOI: ARENCA USHE

KONKURS ESESH

GJIMNAZI “SAMI FRASHËRI”

TEMA: KRIMET NAZISTE NDAJ SHQIPTARËVE

KLASA: IX-9

PUNOI: ARENCA USHE

Ngjarjet lënë gjurmë dhe janë gjurmët ato që na drejtojnë drejt historisë. Kanë kaluar 79 vite që nga 9 shtatori i vitit 1943,kur menjëherë pas kapitullimit të Italisë,në territoret shqiptare zbarkojnë dy divizione gjermane,të ardhur nga kufijtë tokësorë,të Maqedonisë e Kosovës.

Ndërkohë që populli shqiptar po i paraprinte një tjetër pushtimi,nazistët pohonin se qëndresa e tyre në Shqipëri ishte afatshkurtër dhe miqësore,duke njohur pavarësinë dhe autonominë shqiptare.Trupat gjermane në vend nuk mund të siguronin një kontroll të plotë mbi këtë të fundit,pa ndërtuar më parë disa institucione vendimmarrëse, kështu që filloi puna për ngritjen e organeve qeverisëse.Me interesim të Nojbaherit, më 14 shtator 1943 u krijua Komiteti Ekzekutiv i Përkohshëm i kryesuar nga Ibrahim Biçaku.Organizmat e krijuara nga nazistët ishin formale dhe nuk luanin asnjë rol në qeverisjen e vendit,megjithëse në drejtim të tyre vendoseshin shtetas shqiptarë, pasi pushtetin real e kishte Komanda e Lartë e Vermahtit dhe përfaqësuesi gjerman për Europën Juglindore, austriaku Herman Nojbaher. Më 16 tetor 1943 në Tiranë u mbodh Asambleja Kombëtare e cila shfuqizoi të gjitha ligjet, vendimet, dekretet e miratuara gjatë kohës,që Shqipëria ishte nën pushtimin Italian.Ajo caktoi Këshillin e Lartë të Regjencës me Mehdi Frashërin në krye, si një qeveri e cila me veprimtarinë e saj do të zbatonte me devotshmëri të plotë,të gjitha rregullat e vendosura nga qeveria gjermane në Shqipëri. ‌Më 5 nëntor të po këtij viti Regjenca emëroi qeverinë me kryetar Rexhep Mitrovicën,ku shumica e kabinetit ishin shqiptarë,të cilët kishin lidhje të ndërsjellta me gjermanët. Mirëpo në marrëdhëniet e brendshme të shtetit shqiptar,pas Konferencës së Dytë të Këshillit të Përgjithshëm,ku iu dha fund bashkëpunimit me Ballin Kombëtar,pati disa konflikte të njëpasnjëshme,që morën tiparet e konflikteve civile. Edhe pas ardhjes së misionit më të madh britanik,të kryesuar nga Edmund Dejvis,i cili synonte të bashkonte Partinë Komuniste Shqiptare dhe Ballin Kombëtar në qëllimin e përbashkët për luftën kundër gjermanëve,qëndrimi i Ballit Kombëtar për të qenë në krah të nazistëve duke besuar politikat e ndërmarra prej tyre,mbeti i pandryshuar. Më 21 Nentor 1943,u formua Legaliteti,i cili hartoi një program të quajtur “Dekalog”,që përmbante disa pika në brendësi të tij,të cilat garantonin një luftë për çlirim,një Shqipëri të bashkuar dhe etnike,miratimin e disa reformave shoqërore,si edhe shpalljen e “Mbretërisë Demokratike Parlamentare”. Shumë vende që cilësohen aleatë,e njohën luftën e popullit shqiptar,për pavarësi dhe dërguan disa misione,siç ishin misioni britanik,sovjetik apo amerikan,ndihma e të cilëve ishte e kufizuar,por pati një ndikim tepër pozitiv në luftën kundër pushtuesve. Populli është dëshmuesi më i mirë i historisë,sepse ka brenda tij edhe qëndrimin subjektiv,por edhe atë objektiv.Populli shqiptar dëshmon dhe fakton se nazistët,sikurse pretendonin nuk ishin thjesht kalimtarë në territoret shqiptare,por ata prisnin një shkëndijë që do t’ju hapte rrugën drejt pushtimit te Shqipërisë. Pas vrasjes së disa ushtarëve civilë gjermanë,nga ana e një çete partizane në hyrje të një fshati në qytetin e Ersekës,dy divizionet gjermane,që ndodheshin në Shqipëri dhe një divizion i tretë gjerman i ardhur nga territoret greke,kryen dy nga masakrat më të mëdha që njohin këto territore.

 Data shënonte 6 Korrik 1943,kur fshati Borovë,u dogj dhe u rrënua krejtësisht bashkë me banorët e tij,duke mbartur përgjithmonë një njollë të errët të historisë së popullit shqiptar,për të cilën nuk është shprehur kurrë ndonjë shenjë pendese. Pati shumë pak të mbijetuar,dëshmitë e të cilëve janë plotësisht të mjaftueshme për të shprehur me zë të lartë,sesa shumë ka vuajtur populli shqiptar jo për të jetuar,por thjesht për të mbijetuar! Fatmirësisht familja ime ruan një nga këto dëshmi,si gojëdhënë të rëndësishme,duke e përcjellë brez pas brezi. Stërgjyshja ime,e cila asokohe jetonte në fshatin Gjonç,përtej Borovës,ka strehuar në shtëpinë e saj në fund të Korrikut të vitit 1943,një vajzë 15-vjecare,që i mbijetoi masakrës së Borovës. Stërgjyshja ime e kishte gjetur vajzën,të fshehur në një arë me thekër,ku kjo e fundit kishte qëndruar,duke u ndierë e sigurtë. Sipas historive që më tregon ende gjyshja,vajza quhej Lena dhe qëndroi për disa muaj në familjen e stërgjyshërve të mi,derisa ajo u strehua tek disa të afërm.Disa vite më vonë,kur Lena ishte rritur,u takua rastësisht me stërgjyshen time dhe ndihej pafundësisht e lumtur,që kishte takuar përsëri,njeriun që i kishte shpëtuar jetën disa vite më parë.

Historia jo vetëm na informon për ngjarje nga e kaluara e hershme,deri në ditët e sotme,por edhe na frymëzon,kur dëgjojmë për vështirësi,për njerëz që luftojnë për vendin e tyre,por edhe për ata njerëzit e pafajshëm,që humbin jetën dhe na dëshmojnë se sa e ftohtë është bota,pavarësisht periudhave kohore që ndryshojnë.